
Europa-Parlamentet,
–	der henviser til Kommissionens forslag til Europa-Parlamentet og Rådet (COM(2022)0223),
–	der henviser til artikel 294, stk. 2, og artikel 322, stk. 1, i traktaten om Den Europæiske Unions funktionsmåde og til artikel 106a i traktaten om oprettelse af Det Europæiske Atomenergifællesskab, på grundlag af hvilke Kommissionen har forelagt forslaget for Europa-Parlamentet (C9‑0179/2022),
–	der henviser til artikel 294, stk. 3, i traktaten om Den Europæiske Unions funktionsmåde,
–	der henviser til udtalelse af 31. oktober 2022 fra Revisionsretten[footnoteRef:1], [1:  	EUT C 446 af 24.11.2022, s. 26.] 

–	der henviser til den interinstitutionelle aftale af 28. november 2001 om en mere systematisk omarbejdning af retsakter[footnoteRef:2], [2:  	EUT C 77 af 28.3.2002, s. 1.] 

–	der henviser til skrivelse af 25. april 2023 fra Retsudvalget til Budgetudvalget og Budgetkontroludvalget, jf. forretningsordenens artikel 110, stk. 3,
–	der henviser til, at det kompetente udvalg har godkendt den foreløbige aftale i henhold til forretningsordenens artikel 74, stk. 4, og at Rådets repræsentant ved skrivelse af 20. december 2023 forpligtede sig til at godkende Europa-Parlamentets holdning, jf. artikel 294, stk. 4, i traktaten om Den Europæiske Unions funktionsmåde,
–	der henviser til de fælles drøftelser mellem Budgetudvalget og Budgetkontroludvalget, jf. forretningsordenens artikel 58,
–	der henviser til forretningsordenens artikel 110 og 59,
–	der henviser til udtalelse fra Regionaludviklingsudvalget,
–	der henviser til skrivelse fra Udvalget om Industri, Forskning og Energi,
–	der henviser til betænkning fra Budgetudvalget og Budgetkontroludvalget (A9-0180/2023),
A.	der henviser til, at forslaget ifølge den rådgivende gruppe bestående af de juridiske tjenester i Europa-Parlamentet, Rådet og Kommissionen ikke indebærer andre indholdsmæssige ændringer end dem, der er angivet som sådanne i selve forslaget, og at det, hvad angår de uændrede bestemmelser i de tidligere retsakter sammen med de nævnte ændringer, udelukkende består i en kodifikation af de eksisterende retsakter uden indholdsmæssige ændringer;
1.	vedtager nedenstående holdning ved førstebehandling under hensyntagen til henstillingerne fra den rådgivende gruppe bestående af de juridiske tjenester i Europa-Parlamentet, Rådet og Kommissionen;
2.	godkender Europa-Parlamentets og Rådets fælles erklæring, der er vedføjet som bilag til denne beslutning, og som vil blive offentliggjort i C-udgaven af Den Europæiske Unions Tidende;
3.	godkender Europa-Parlamentets, Rådets og Kommissionens fælles erklæring, der er vedføjet som bilag til denne beslutning, og som vil blive offentliggjort i C-udgaven af Den Europæiske Unions Tidende;
4.	noterer sig Kommissionens erklæringer, der er vedføjet som bilag til denne beslutning;
5.	anmoder om fornyet forelæggelse, hvis Kommissionen erstatter, i væsentlig grad ændrer eller agter i væsentlig grad at ændre sit forslag;
6.	pålægger sin formand at sende Parlamentets holdning til Rådet og Kommissionen samt til de nationale parlamenter.

(Eftersom der var indgået en aftale mellem Parlamentet og Rådet, svarer Parlamentets holdning til den endelige retsakt, forordning (EU, Euratom) 2024/2509.)



BILAG TIL DEN LOVGIVNINGSMÆSSIGE BESLUTNING

Fælles erklæring om budgetbehandlingen af renter eller andre skyldige afgifter vedrørende annullerede eller reducerede bøder, tvangsbøder eller andre sanktioner i forbindelse med vedtagelsen af forordning (EU, Euratom) 2024/2509
"Europa-Parlamentet og Rådet blev enige om, at renter eller andre skyldige afgifter vedrørende annullerede eller reducerede bøder, tvangsbøder eller andre sanktioner, skal registreres som negative indtægter i hele den nuværende flerårige rammes løbetid. Dette er en undtagelse fra forbuddet mod negative indtægter, som er begrænset til denne specifikke, uforudsigelige situation.
Uden at det berører deres respektive beføjelser, er Europa-Parlamentet, Rådet og Kommissionen under hensyntagen til tidligere erfaringer og den forventede fremtidige udvikling enige om at undersøge en langsigtet holdbar løsning i overensstemmelse med finansforordningens budgetprincipper til finansiering af sådanne renter eller andre afgifter efter 2027, herunder med hensyn til den rentesats, der skal betales af de bøder eller andre sanktioner, der skal tilbagebetales, som en passende kompensation til de modtagende virksomheder i sådanne situationer."

Fælles erklæring fra Europa-Parlamentet, Rådet og Kommissionen om det fælles datamining- og risikovurderingsværktøj, der er omhandlet i finansforordningens artikel 36 i forbindelse med vedtagelsen af forordning (EU, Euratom) 2024/2509
"Europa-Parlamentet, Rådet og Kommissionen ("de tre institutioner") anerkender betydningen af at forbedre beskyttelsen af Unionens finansielle interesser som anerkendt i den interinstitutionelle aftale af 16. december 2020 og som fastsat i artikel 325 i TEUF.
De tre institutioner er enige om, at det er nødvendigt at videreudvikle værktøjet i overensstemmelse med IT-sikkerheds- og databeskyttelsesreglerne. For at mindske den administrative byrde og undgå uforholdsmæssigt store IT-omkostninger for medlemsstaterne og de øvrige brugere vil der blive taget hensyn til etablerede godkendte systemer i medlemsstaterne.
De tre institutioner forpligter sig til at samarbejde om videreudvikling af værktøjet. Kommissionen bekræfter, at den vil fortsætte med at udvikle værktøjet i samråd med brugerne og tilbyde medlemsstaterne støtte til at behandle eventuelle tekniske spørgsmål. Medlemsstaterne vil samarbejde med Kommissionen for at muliggøre de synergier, der er nødvendige for interoperabilitet med relevante IT-systemer og databaser.
Efter en vurdering fra Kommissionen, der fastslår værktøjets parathed på grundlag af de kriterier, der er omhandlet i finansforordningens artikel 36, stk. 6, forpligter de tre institutioner sig til, uden at dette berører deres respektive beføjelser, at undersøge og drøfte den obligatoriske anvendelse af værktøjet i den flerårige finansielle ramme for perioden efter 2027."

Ensidig erklæring fra Kommissionen om frigjorte bevillinger i forbindelse med vedtagelsen af forordning (EU, Euratom) 2024/2509
"I forbindelse med forberedelsen af den flerårige finansielle ramme for perioden efter 2027 vil Kommissionen undersøge spørgsmålet om udvidelse af mulighederne for at genopføre bevillinger, der svarer til frigørelser. Dette berører ikke Kommissionens fremtidige forslag om den flerårige finansielle ramme for perioden efter 2027 og Kommissionens lovgivningsinitiativret som fastsat i traktaterne."

Ensidig erklæring fra Kommissionen om systemet for tidlig opdagelse og udelukkelse i forbindelse med vedtagelsen af forordning (EU, Euratom) 2024/2509
"Europa-Kommissionen anerkender betydningen af at mindske den administrative byrde på medlemsstaternes myndigheder i forbindelse med den målrettede udvidelse af systemet for tidlig opdagelse og udelukkelse til delt og direkte forvaltning med medlemsstaterne. 
Kommissionen er fast besluttet på at udarbejde omfattende vejledning og tilbyde kurser til medlemsstaterne om gennemførelsen af systemet for tidlig opdagelse og udelukkelse og anvendelsen af den tilhørende database. 
[bookmark: _GoBack]Kommissionen vil fortsat forbedre denne database, f.eks. ved at muliggøre søgninger efter flere enheder og forbedre databasens layout.
Kommissionen vil tilstræbe at sikre IT-interoperabilitet mellem systemet for tidlig opdagelse og udelukkelse og relevante nationale systemer for at strømline processen og muliggøre hurtigere kontrol af situationer, hvor relevante personer eller enheder udelukkes.
Kommissionen bekræfter, at enhver anmodning om supplerende oplysninger med henblik på systemet for tidlig opdagelse og udelukkelse ikke vil gå længere end til, hvad der er strengt nødvendigt og står i rimeligt forhold til formålet, og vil blive behandlet i overensstemmelse med de gældende databeskyttelsesregler. Der mindes om, at udtalelsen fra Den Europæiske Tilsynsførende for Databeskyttelse om Kommissionens forslag om omarbejdning af finansforordningen ikke gav anledning til betænkeligheder med hensyn til systemet for tidlig opdagelse og udelukkelse.
Kommissionen er fast besluttet på i fuld samarbejde med medlemsstaterne at fremme en gnidningsløs overgang frem mod anvendelsen af systemet for tidlig opdagelse og udelukkelse."
image1.png




